b'\n_START_ARTICLE_\nTeis\xc4\x97s akt\xc5\xb3 registras\n_START_PARAGRAPH_\n\xc4\xaestatym\xc5\xb3 ir kit\xc5\xb3 teis\xc4\x97s akt\xc5\xb3 registras (toliau \xe2\x80\x93 Teis\xc4\x97s akt\xc5\xb3 registras, TAR) - Lietuvos Respublikos teis\xc4\x97s akt\xc5\xb3 registras, pagrindinis (bazinis) valstyb\xc4\x97s registras. Tai pirmasis, vienintelis nemokamas ir laisvai prieinamas, oficialus LR teis\xc4\x97s akt\xc5\xb3 \xc5\xa1altinis elektronin\xc4\x97je erdv\xc4\x97je. Registro duomenys yra vie\xc5\xa1i ir duomen\xc5\xb3 gav\xc4\x97jams teikiami neatlygintinai. Registras finansuojamas i\xc5\xa1 LR valstyb\xc4\x97s biud\xc5\xbeeto ir kit\xc5\xb3 l\xc4\x97\xc5\xa1\xc5\xb3, gaut\xc5\xb3 teis\xc4\x97s akt\xc5\xb3 nustatyta tvarka.\n_START_SECTION_\nPaskirtis\n_START_PARAGRAPH_\nTeis\xc4\x97s akt\xc5\xb3 registro paskirtis \xe2\x80\x93 registruoti registro objektus (nurodytus LR TAR \xc4\xafstatymo 4 str.), rinkti, kaupti, apdoroti, sisteminti, saugoti ir teikti fiziniams ir juridiniams asmenims registro duomenis ir dokumentus, atlikti kitus registro duomen\xc5\xb3 tvarkymo veiksmus._NEWLINE_Teis\xc4\x97s akt\xc5\xb3 registro teisiniai pagrindai - \xc4\xaestatym\xc5\xb3 ir kit\xc5\xb3 teis\xc4\x97s akt\xc5\xb3 registro \xc4\xafstatymas (2009 m. - projekto stadijoje), \xc4\xaestatym\xc5\xb3 ir kit\xc5\xb3 teis\xc4\x97s akt\xc5\xb3 registro nuostatai. Jie reguliuoja registro objektus, duomen\xc5\xb3 registrui pateikim\xc4\x85 ir j\xc5\xb3 tvarkym\xc4\x85, registro duomen\xc5\xb3 teikimo tvark\xc4\x85, registro finansavim\xc4\x85, reorganizavimo ir likvidavimo tvark\xc4\x85. Vadovaujan\xc4\x8dioji registro tvarkymo \xc4\xafstaiga \xe2\x80\x93 LR teisingumo ministerija, registro tvarkymo \xc4\xafstaiga \xe2\x80\x93 valstyb\xc4\x97s \xc4\xafmon\xc4\x97 Registr\xc5\xb3 centras.\n_START_SECTION_\nRegistro objektai\n_START_PARAGRAPH_\nRegistro objektai - tokie teis\xc4\x97s aktai kaip Lietuvos Respublikos Konstitucija, Lietuvos Respublikos konstituciniai \xc4\xafstatymai, LR tarptautin\xc4\x97s sutartys, LR \xc4\xafstatymai, LR Seimo priimti teis\xc4\x97s aktai, Respublikos Prezidento dekretai, LR Vyriausyb\xc4\x97s nutarimai, LR Konstitucinio Teismo nutarimai, i\xc5\xa1vados ir kiti sprendimai, LR Ministro Pirmininko potvarkiai, paskelbti \xe2\x80\x9eValstyb\xc4\x97s \xc5\xbeiniose\xe2\x80\x9c, norminiai ministr\xc5\xb3, Vyriausyb\xc4\x97s \xc4\xafstaig\xc5\xb3, kit\xc5\xb3 valstyb\xc4\x97s institucij\xc5\xb3 vadov\xc5\xb3 ir kolegiali\xc5\xb3 institucij\xc5\xb3 teis\xc4\x97s aktai, taip pat \xc4\xafsiteis\xc4\x97j\xc4\x99 teism\xc5\xb3 sprendimai, pripa\xc5\xbe\xc4\xafstantys negaliojan\xc4\x8diais \xc4\xafstatymams prie\xc5\xa1taraujan\xc4\x8dius teis\xc4\x97s aktus ar j\xc5\xb3 dalis, jeigu \xc5\xa1i\xc5\xb3 akt\xc5\xb3 atitikimo Konstitucijai ar \xc4\xafstatymams kontrol\xc4\x97 nepriklauso Konstitucinio Teismo kompetencijai._NEWLINE_Registre tvarkomi teis\xc4\x97s aktai, pradedant 1990 m. kovo 11 d. aktais d\xc4\x97l Lietuvos Nepriklausomos Valstyb\xc4\x97s atstatymo, taip pat galioj\xc4\x99 Lietuvoje nuo 1940 m. bir\xc5\xbeelio 15 d., jeigu jie neprarad\xc4\x99 galios 1990 m. kovo 11 d. ir n\xc4\x97ra pakeisti v\xc4\x97lesniais teis\xc4\x97s aktais ar pripa\xc5\xbeinti negaliojan\xc4\x8diais; teis\xc4\x97s aktai, galioj\xc4\x99 Lietuvoje nuo 1918 m. vasario 16 d. iki 1940 m. bir\xc5\xbeelio 15 d., jeigu j\xc5\xb3 galiojimas pripa\xc5\xbe\xc4\xafstamas pagal Lietuvos Respublikos teis\xc4\x97s aktus .\n_START_SECTION_\nIstorija\n_START_PARAGRAPH_\nTeis\xc4\x97s akt\xc5\xb3 registras sukurtas, \xc4\xafgyvendinant Europos S\xc4\x85jungos strukt\xc5\xabrini\xc5\xb3 fond\xc5\xb3 l\xc4\x97\xc5\xa1omis finansuojam\xc4\x85 pagal Lietuvos 2004\xe2\x80\x932006 met\xc5\xb3 3.3 priemon\xc4\x99 (projekto Nr. BPD2004-ERPF-3.3.0 \xe2\x80\x93 02-04/0025-01) projekt\xc4\x85 \xe2\x80\x9eTeis\xc4\x97s akt\xc5\xb3 registro modernizavimas ir pl\xc4\x97tra\xe2\x80\x9c._NEWLINE_Modernizuojant TAR buvo papildytas 1918\xe2\x80\x931990 met\xc5\xb3 teis\xc4\x97s aktais, apie 4 000 tarybini\xc5\xb3 akt\xc5\xb3, paruo\xc5\xa1tas integruoti \xc4\xaf ES nacionalin\xc4\x97s teis\xc4\x97s portal\xc4\x85 N-Lex (per j\xc4\xaf registro duomenys bus vie\xc5\xa1ai teikiami ES ir kit\xc5\xb3 valstybi\xc5\xb3 pilie\xc4\x8diams). Teis\xc4\x97s aktuose buvo i\xc5\xa1skirtos teis\xc4\x97s akt\xc5\xb3 strukt\xc5\xabrin\xc4\x97s dalys, su kuriomis galima dirbti (surasti, analizuoti, cituoti) atskirai._NEWLINE_TAR 2009 m. buvo per 84 000 objekt\xc5\xb3: 5 930 \xc4\xafstatym\xc5\xb3, 1 260 Lietuvos Respublikos tarptautini\xc5\xb3 sutar\xc4\x8di\xc5\xb3, 5 630 Prezidento dekret\xc5\xb3, 25 700 Vyriausyb\xc4\x97s nutarim\xc5\xb3, per 45 000 kit\xc5\xb3 valstyb\xc4\x97s institucij\xc5\xb3 paskelbt\xc5\xb3 teis\xc4\x97s akt\xc5\xb3, su teis\xc4\x97s aktais susijusios informacijos. Kiekvien\xc4\x85 savait\xc4\x99 \xc4\xafregistruojama apie 130 nauj\xc5\xb3 teis\xc4\x97s akt\xc5\xb3.'